7.2.2023.
HR
Službeni list Europske unije
C 47/133 srijeda, 6. srpnja 2022.
M. budući da je multilateralizmu potrebna brza revitalizacija kako bi se suočio s tom višedimenzijskom i višestranom krizom; budući da su neki od najvažnijih izazova s kojima se svijet trenutačno suočava prijetnje miru i sigurnosti, temeljnim slobodama i demokraciji, klimatske promjene, gubitak bioraznolikosti, degradacija okoliša, upravljanje rizikom od katastrofa, izazovi za globalno javno zdravlje, sve veći protekcionizam, dezinformacije, vanjsko upletanje, rodna ravnopravnost, održivi razvoj te produbljivanje siromaštva i nejednakosti na svjetskoj razini; budući da međunarodna zajednica može pronaći trajne i održive odgovore na te i buduće izazove isključivo kroz ojačani multilateralni poredak i političko vodstvo;
N. budući da radi revitalizacije i obrane multilateralizma EU mora pomoći u tome da se multilateralne institucije i međunarodne organizacije održe funkcionalnima i pritom produbiti suradnju s partnerima sličnih stavova kako bi se borio za svoje vrijednosti i interese; budući da će se te koalicije mijenjati ovisno o pitanjima i ne bi trebale ugroziti postojeće institucije; budući da bi EU trebao težiti uspostavi otvorenih koalicija, a ne ekskluzivnih klubova; budući da EU treba pronaći nove načine za suradnju sa zemljama južne polutke i surađivati s njima na istoj razini, kao s ravnopravnim partnerima;
O. budući da su klimatske promjene i pandemija bolesti COVID-19 upozorile na globalnu važnost globalnih javnih dobara kao što su, među ostalim, uključiv, siguran i pouzdan pristup zdravlju, čistom zraku i vodi, hrani i drugim resursima, obrazovanju, tehnologiji i kiberprostoru, kao i na njihovu prednost u politikama; budući da nas je pandemija bolesti COVID-19 podsjetila na očitu činjenicu: suočen s pandemijom, naš lanac zdravstvene sigurnosti snažan je koliko i najslabiji zdravstveni sustav; budući da je COVID-19 prijetnja za ljude i gospodarstva u cijelom svijetu; budući da pristup globalnim javnim dobrima i politički odgovori kojima se taj pristup nastoji standardizirati i proširiti u svim državama i zajednicama zahtijevaju globalnu suradnju na ciljevima, minimalnim zajedničkim standardima i aktivnoj potpori najugroženijim državama i zajednicama; budući da to zahtijeva djelotvoran multilateralni program s naglaskom na globalnim javnim dobrima i upravljačkim strukturama kojima se jača pristup tim dobrima; budući da se učinkovit dijalog o politikama, suradnja i ostvarenje ciljeva u pogledu pristupa globalnim javnim dobrima ni u kojim okolnostima ne mogu i ne smiju odvojiti od promicanja i zaštite temeljnih prava i dostojanstva te osnaživanja svih ljudi, a posebno onih najranjivijih; budući da je pandemija bolesti COVID-19 pokazala važnost rada Svjetske zdravstvene organizacije i njezina kapaciteta za brzo i učinkovito upravljanje odgovorom na pandemiju, istodobno iznoseći na svjetlo dana određene nedoumice kao što su pokušaji upletanja i manipulacije njezinim djelovanjem u tu svrhu;
P. budući da je terorizam i dalje jedna od najozbiljnijih prijetnji međunarodnom miru i sigurnosti;
Q. budući da sve veća odlučnost autoritarnih i totalitarnih režima te neliberalnih vlada u multilateralnim forumima i međunarodnim organizacijama, među ostalim kroz pokušaje oslabljivanja i mijenjanja međunarodnih normi i njihovo snažno sudjelovanje u postupcima upravljanja i donošenja odluka u relevantnim međunarodnim organizacijama i multilateralnim forumima, mogu dovesti do asimetričnih, manje djelotvornih i pristranih političkih odgovora, dokinuti jednake uvjete za sve članove međunarodne zajednice, te prouzročiti znatno slabiju predanost međunarodne zajednice obrani i unapređenju univerzalnih vrijednosti i prava; budući da individualni ciljevi, jednostrana djelovanja i nedostatak suradnje na multilateralnim rješenjima i potpore tim rješenjima mogu dodatno ugroziti multilateralizam kao osnovno organizacijsko načelo za rješavanje transnacionalnih izazova; budući da je u tom kontekstu nužno ponovno potvrditi vrijednost upravljanja utemeljenog na pravilima, međunarodne suradnje, opredijeljenosti za temeljna prava i istinski jednakih uvjeta za sve članove međunarodne zajednice; budući da će relevantne međunarodne organizacije i multilateralni forumi biti ključni za ostvarenje tih ciljeva; budući da će se tim ciljevima omogućiti djelotvorniji pozitivni utjecaj politika na globalne izazove, ali i smanjiti i spriječiti rizik od sukoba;